Id-Deċiżjoni tal-Kummissjoni
tat-30 ta’ Marzu 2001
li temenda l-Annessi tad-Direttivi tal-Kunsill 64/432/KEE, 90/426/KEE, 91/68/KEE u 92/65/KEE u tad-Deċiżjoni tal-Kummissjoni 94/273/KE rigward il-protezzjoni ta’ l-annimali matul it-trasport
(innotifikata taħt dokument numru Ċ(2001) 965)
(Test b'rilevanza għall-FEE)
(2001/298/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat id-Direttiva tal-Kunsill 91/628/KEE tad-19 ta' Novembru 1991 dwar il-protezzjoni ta’ l-annimali matul it-trasport u li temenda d-Direttivi 90/425/KEE u 91/496/KEE [1] kif emendati l-aħħar mid-Direttiva 95/29/KE [2], u b’mod partikolari l-Artikolu 6 (2) tagħha,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992 rigward li jiġu stabbiliti l-ħtiġiet tas-saħħa ta’ l-annimali li jirregolaw il-kummerċ u l-importazzjoni fil-Komunità ta' annimali, semen, bajd u embrijoni li ma jkunux suġġetti għall-ħtiġiet tas-saħħa ta’ l-annimali stabbiliti fir-regoli Komunitarji speċifiċi msemmija fl-Anness A(I) mad-Direttiva 90/425/KEE [3], kif emendata l-aħħar bid-Deċiżjoni tal-Kummissjoni 95/176/KE [4] u b’mod partikolari l-Artikolu 10(3)(a)(vii) tagħha,
Billi:
(1) Kif meħtieġ mill-Artikolu 13(3) tad-Direttiva 91/628/KEE, il-Kummissjoni adottat fis-6 ta’ Diċembru 2000 rapport [5] dwar l-esperjenza akkwistata mill-Istati Membri minn mindu ġiet implimentata d-Direttiva tal-Kunsill 95/29/KE tad-29 ta’ Ġunju 1995 li temenda d-Direttiva 91/628/KEE rigward il-protezzjoni ta’ l-annimali matul it-trasport.
(2) Fuq il-bażi tal-konklużjonijiet ta’ dan ir-rapport, u b’mod partikolari sabiex tinġibed l-attenzjoni tal-veterinarji responsabbli għaċ-ċertifikazzjoni tar-responsabbiltajiet tagħhom rigward il-protezzjoni ta’ l-annimali matul it-trasport, huwa neċessarju li ċ-ċertifikati tas-saħħa previsti għal dawn l-annimali jiġu supplimentati.
(3) Id-Direttiva tal-Kunsill 64/432/KEE tas-26 ta’ Ġunju 1964 dwar il-problemi tas-saħħa ta’ l-annimali li jaffettwaw il-kummerċ intra-Komunitarju fl-annimali tal-fart u tal-majjali [6], kif emendata l-aħħar mid-Deċiżjonital-Kummissjoni 2000/504/KE [7], id-Direttiva tal-Kunsill 90/426/KEE tas-26 ta’ Ġunju 1990 dwar il-kondizzjonijiet tas-saħħa ta’ l-annimali li jirregolaw il-moviment u l-importazzjoni minn pajjiżi li ma jkunux membri ta’ l-equidae [8], kif emendata l-aħħar mill-Att ta’ l-Adeżjoni [9], id-Direttiva tal-Kunsill 91/68/KEE tat-28 ta’ Jannar 1991 dwar il-kondizzjonijiet tas-saħħa ta’l-annimali li jirregolaw il-kummerċ intra-Komunitarju f’annimali ovini u kaprini [10], kif emendata mid-Deċiżjoni tal-Kummissjoni 94/953/KE [11], id-Direttiva 92/65/KEE u d-Deċiżjoni tal-Kummissjoni 94/273/KE tat-18 ta’ April 1994 rigward iċ-ċertifikazzjoni veterinarja għat-tqegħid fis-suq fir-Renju Unit u l-Irlanda ta’ klieb u qtates li ma jkunux joriġinaw minn dawk il-pajjiżi [12], għandhom għalhekk jiġu emendati kif xieraq.
(4) Id-dikjarazzjoni addizzjonali introdotta fid-Deċiżjoni preżenti ma teżentax lit-trasportaturi mill-obbligazzjonijiet tagħhom skond id-disposizzjonijiet tal-Komunità fis-seħħ b’mod partikolari rigward jekk l-annimali jkunux f’qagħda tajba biex jiġu ttrasportati.
(5) Il-miżuri previsti f'din id-Deċiżjoni huma bi qbil ma' l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
1. L-Annessi mad-Direttivi 64/432/KEE, 90/426/KEE u 91/68/KEE qed jiġu emendati kif spjegat fl-Anness I ma’ din id-Deċiżjoni.
2. L-Anness E mad-Direttiva 92/65/KEE qed jinbidel kif spjegat fl-Anness II ma' din id-Direttiva.
3. L-Anness mad-Deċiżjoni 94/273/KEE qed jinbidel kif spjegat fl-Anness II ma' din id-Direttiva.
Artikolu 2
Din id-Deċiżjoni għandha tgħodd għall-annimali ċċertifkati mill-31 ta’ Lulju 2001.
Artikolu 3
Din id-Deċiżjoni qed tiġi indirizzata lill-Istati Membri.
Magħmula fi Brussel, it-30 ta’ Marzu 2001.